Gerugte van koronavirus in SA onwaar – owerhedeFoto: (AP Photo/Koji Sasahara) Die departement van gesondheid en die nasionale instituut vir oordraagbare siektes (Nios) het verskeie gerugte rondom die uitbreek van die koronavirus in ’n hospitaal in Pretoria ontken. Philani Mhlungu, woordvoerder van die Gautengse departement van gesondheid, sê hulle het dié gerugte met die Pretoriase hospitaal geverifieer en kan bevestig dat die gerugte onwaar is. Sinenhlanhla Jimoh, woordvoerder van die Nios, sê hulle is bewus van talle gerugte wat beweer dat pasiënte met dié gevreesde virus in verskeie hospitale reg oor die land behandel word. Jimoh sê egter dié gerugte is van alle waarheid ontbloot. Jimoh waarsku die publiek teen sulke misleidende gerugte wat onnodig paniek veroorsaak. “Ons sal die publiek onmiddellik in kennis stel indien daar enige ontwikkelinge rondom die verspreiding van die virus in Suid-Afrika is. Ons sal die nodige voorsorgmaatreëls tref en die publiek voorberei,” sê Jimoh. Hy het bevestig nog geen gevalle van die virus is tot op hede in Suid-Afrika aangemeld nie. Jimoh sê enige gerugte kan op die Nios se webtuiste aangemeld word by http://www.nicd.ac.za/. Een van die gerugte sirkuleer op WhatsApp.